**השגרה המבצעית בהגנת הגבול בפיקוד הצפון - ביקורת בזק**

# השגרה המבצעית בהגנת הגבול בפיקוד הצפון - ביקורת בזק

### מבוא

ההגנה על גבולותיה של מדינת ישראל היא אחת ממשימותיו המרכזיות של צה"ל. תפיסת הגנת הגבולות של אגף המבצעים (להלן - אמ"ץ) מבוססת על התרעה יעילה בזמן ובמרחב, ונוסף על כך, על מוכנות הכוחות לתת מענה אפקטיבי לאירוע פתאומי. אלה התנאים המבצעיים המרכזיים למימוש התפיסה: יצירת תמונת מודיעין שוטפת; התרעה מוקדמת ככל האפשר; עיכוב, אחיזה ונטרול של האיום בתוך שטח האויב; ניידוּת וקטלניות של כוחות יירוט קרקעיים; ומעטפת מסייעת במידע ובאש.

פיקוד הצפון (להלן - פצ"ן) אחראי להגנת גבולה הצפוני היבשתי של מדינת ישראל - מראש הנקרה במערב ועד מפגש הגבולות עם ירדן וסוריה בדרום רמת הגולן. אחד ממרכיבי הגנת הגבולות הוא פעילות הביטחון השוטף[[1]](#footnote-1) (להלן - בט"ש) שמבצעים כוחות מתמרנים (חיל רגלים [להלן - חי"ר], שריון, תותחנים, הנדסה, איסוף קרבי) אשר מוקצים לאוגדות המרחביות לתקופות של תעסוקה מבצעית[[2]](#footnote-2) (להלן - תע"ם) של שבועות מספר. סך כל הכוחות הפרוסים להגנה על הגבול בפצ"ן במסגרת החטמ"רים הוא מספר גדודים.

המשימות המבצעיות העיקריות של הכוחות המבצעים את התע"ם בגבול הצפון הן הגנה על שטחים חיוניים ושטחי מפתח, טיפול בנקודות תורפה מבצעיות וחיזוק המכשול, לשם שיבוש וסיכול של פעילות אויב. משימות אלה מתבצעות לאורך הגבול באמצעות כוחות הפרוסים במוצבים, כוחות הפועלים בסיורים רכובים ובמארבים, בשילוב מכשול שנועד לעכב חדירה של מחבלים וגורמי איסוף מודיעין שתפקידם לספק התרעה ומודיעין על כוונות האויב והיערכותו.

האיומים בגזרת פצ"ן: האויב המרכזי הפרוס מול צה"ל בקו הכחול הוא חזבאללה, המבצעים איסוף מודיעין על כוחותינו ושומרים על המוכנות לביצוע פיגועים. כוחות אלה מצוידים באמצעי איסוף מודיעין, ביכולות חבלה ובאמצעים מתקדמים נגד טנקים (להלן - נ"ט). כמו כן פרוס במרחב דרום לבנון צבא לבנון הערוך להגנה על לבנון.

האיום המרכזי בקו הכחול[[3]](#footnote-3) בעת שגרה הוא פשיטה של כוח מיוחד של חזבאללה, לשם תקיפת מטרות צבאיות או אזרחיות. פשיטה כזו יכולה להתרחש גם בלא שיהיה לישראל מודיעין מקדים, כלומר בהפתעה. איומים נוספים הם: פיגוע במתווה של ירי נ"ט או צליפה; מארב חי"ר או הנחת מטען בסמוך לגדר נגד סיור; ירי ארטילרי תלול מסלול; וחדירה של רחפן או טיסן ברום הקרוב לקרקע.

בגזרת רמת הגולן, בחסות הצבא הסורי הפרוס לאורך הגבול, מגביר חזבאללה את אחיזתו במטרה לבנות יכולות מבצעיות שיאפשרו לו לפעול נגד ישראל גם ממרחב זה. אלה האיומים בגזרת אוגדת הבשן: ירי תלול מסלול, פיגוע על הגדר באמצעות הנחת מטען או ירי מרחוק, על ידי פעילי חזבאללה או גורמים אחרים שיפעיל הארגון.

בשנת 2023 הגביר חזבאללה את פעילותו בקרבת הגבול באופן גלוי וחשאי בתדירות יומיומית, הכוללת בין היתר ביצוע פיגועים, דבר המאתגר את פצ"ן. לדוגמה, ב-13.3.23 החדיר הארגון לשטח ישראל מחבל אשר הניח מטען בצומת מגידו והמטען גרם לפציעתו של אזרח ישראלי; במהלך חג הפסח ב-6.4.23 שוגרו רקטות מדרום לבנון לעבר ישראל; ב-6.7.23 שיגרו פעילי טרור טיל נ"ט ממרחב הר דב לעבר רכב סיור של צה"ל שפעל באזור הכפר רג'ר.

נוסף על המתחמים המאוישים של חזבאללה לאורך הגבול, הוא הקים שרשרת מוצבים סמוך לגדר הגבול בקו הכחול, ופעיליו הגבירו במידה ניכרת את פעילותם הגלויה והסמויה בסמוך אליה. כך לדוגמה, ב-12.7.23 טיפסו פעילים של הארגון על החומה שנבנית ממערב למטולה, פגעו באמצעִי תצפית שהיה מוצב על החומה ותלו עליה את דגלי הארגון. ב-25.7.23 קיימו פעילי חיזבאללה לבושים במדים סיור רגלי בצמוד לגדר הגבול. בשיחה של צוות הביקורת עם מפקד אוגדת הגליל נמסר כי חזבאללה צובר ביטחון מול צה"ל ומאתגר את פעילות הבט"ש בגזרה.

הפעילות האמורה שמבצע חזבאללה מנוגדת להחלטה 1701 של מועצת הביטחון של האו"ם, שהתקבלה ב-11.8.06, בסיום מלחמת לבנון השנייה. החלטה זו קוראת להפסקת אש וקובעת כי השטח שמדרום לנהר הליטני ועד לקו הכחול יעבור לשליטתה המלאה של ממשלת לבנון, וכי בנוסף לכוחות צבא לבנון ייפרסו בו גם כוחות יוניפי"ל, כדי לסייע לממשלת לבנון בהחלת ריבונותה ומניעת נוכחות כוחות חמושים[[4]](#footnote-4).

נוכח התגברות האיום בקו הכחול החל צה"ל בפרויקט "מגן הצפון", שתכליתו שיפור התשתית המבצעית על ידי החלפת גדר הגבול האינדקטיבית[[5]](#footnote-5) המיושנת העשויה ממתכת ומגדרות תיל שעליהן חיישני מגע, במכשול מורכב ומתקדם המבוסס על חומת בטון גבוהה שישולבו בה אמצעים טכנולוגיים. עד יוני 2023 הוקמו רק חלקים ממנו.

**ביקורת הבזק התקיימה ב-10.7.23 וטיוטת הדוח נשלחה לראש הממשלה, לשר הביטחון ולצה"ל לצורך קבלת התייחסותם. תגובת צה"ל לטיוטת הדוח התקבלה ב-27.9.23, שבוע וחצי לפני פתיחת מלחמת "חרבות ברזל".**

**מלחמת "חרבות ברזל" החלה ביום שבת, 7.10.23, עת החל ירי רקטי כבד מרצועת עזה לעבר ישראל. במקביל, חדרו אלפי מחבלים, רובם מארגון חמאס, מרצועת עזה לתוך שטח ישראל, לרבות ליישובי עוטף עזה, וביצעו מסע הרג של כ-1,400 אנשים, בהם אזרחים ישראלים, חיילים ואנשי כוחות הביטחון וההצלה, וכן חטפו למעלה מ-200 אנשים, בהם חיילים, אזרחים ישראלים וזרים. במועד השלמת כתיבת דוח ביקורת זה טרם הסתיימה המלחמה ומשכך טרם התבררו המספרים הסופיים של ההרוגים והחטופים.**

**הליקויים והפערים החמורים המפורטים בדוח זה, שכאמור נכונים לעיתוי שלפני פרוץ מלחמת "חרבות ברזל", ממחישים בצורה חדה את חשיבות הביקורת ואת הסיכונים העולים מהם. ליקויים אלה נכון שיהוו תמרור אזהרה מהדהד בנושא הגנת גבולות מדינת ישראל, ובפרט בהגנה על הגבול הצפוני בו נערכה ביקורת הבזק.**

**יצוין כי אין בביקורת זו משום תחליף לביקורת מקיפה שתבחן לעומק את האירועים שקדמו ליום פרוץ מלחמת "חרבות ברזל", לרבות בחינת פעילות כלל דרגי הממשלה וגופי מערכת הביטחון לפני פרוץ המלחמה, וכן במהלכה ולאחריה.**

### פעולות הביקורת

ב-10.7.23 ערך משרד מבקר המדינה ביקורת בזק, בראשות מבקר המדינה, שנועדה לבדוק את רמת הכשירות והמוכנות המבצעית של מוצבים ושל כוחות לפעילות בט"ש בפצ"ן. הביקורת התמקדה בדרג הטקטי, ואלה הנושאים העיקריים שנבדקו: תהליך האימון וההכנה לתע"ם, המוכנות והכשירות ללחימה של העמדות במוצבים ושל הסיור הרכוב וקיום ההוראות ונוהלי השגרה המבצעית[[6]](#footnote-6) במוצבים. כמו כן נבדקו כמה נושאים שלא היו במוקד הביקורת, הנוגעים לבטיחות ולתשתיות במוצבים. במהלך הביקורת התקיימו שיח עם מפקדים ושיחות חתך עם חיילים במוצבים.

**הביקורת נערכה בפצ"ן (בקו הכחול וברמת הגולן) במתכונת של ביקורת פתע חד-יומית (מתן התראה בת 24 שעות טרם ביצוע הביקורת), על ידי ארבעה צוותי ביקורת שביקרו במקביל ב-8 מתוך כלל המוצבים המאוישים בעת שגרה.** תמהיל הפלוגות במוצבים שנבדקו (להלן - הפלוגות שנבדקו) כולל כוחות חי"ר ושריון, יחידות בשירות סדיר ובשירות מילואים, אשר חלקן אך החלו את תקופת התע"ם וחלקן מבצעות תע"ם זה כמה שבועות.

ועדת המשנה של הוועדה לענייני ביקורת המדינה של הכנסת החליטה שלא להניח דוח זה במלואו על שולחן הכנסת אלא לפרסם רק חלקים ממנו, לשם שמירה על ביטחון המדינה, בהתאם לסעיף 17 לחוק מבקר המדינה, התשי"ח-1958 [נוסח משולב].


## המציאות המבצעית במרחב הקו הכחול

אחד המאפיינים המרכזיים של משימת הגנת מרחב הגבול הוא לחימה נגד ארגון טרור וכן נחיתות אפשרית של כוחותינו בזמן ובמרחב: האויב בוחר את המועד, המקום והעוצמה של תקיפתו, ובשל מאפייני הסביבה המבצעית וקרבת יעדי ההגנה לקו הגבול אפשר שהדבר יקנה לו עדיפות, בפרט בתחילת האירוע. האתגר לכוחותינו הוא לצמצם נחיתות זו על ידי איתור פעילות האויב מוקדם ככל האפשר על ידי מודיעין ואיסוף קרבי, הקמת מכשול ופעולה מהירה ואפקטיבית נגד האויב.

**לאחר יציאת צה"ל מלבנון בשנת 2000 סומן קו הגבול מחדש באמצעות חביות, בתיאום עם האו"ם, שנקרא כאמור "הקו הכחול", בין ישראל לבין לבנון, למעט באזור הר דב שבו קיימת מחלוקת בין המדינות בנוגע לתוואי הגבול.** משכך, באיזור הר דב אין סימון של קו הגבול באמצעות חביות.

שלא בהתאם להחלטה 1701, הקים חיזבאללה מאחזים צמודים לגדר. המאחזים ממוקמים במבנים יבילים, ובאזור מוצב מסוים הם אף סמוכים למוצב צה"ל ולעמדה של האו"ם, במרחק של מטרים אחדים מהם. לדברי המפקדים, חזבאללה משתמש במבנים אלה לתצפית לעבר פעילות כוחותינו, כדי לאתר נקודות תורפה מבצעיות, ולהסתרת כלי נשק. נוסף על כך, פעילי חזבאללה מתגרים בכוחות, מקללים את החיילים, שולחים אזרחים לאירועי הפרת סדר ומיידים אבנים לעבר הגדר והמוצבים כדי לבחון את מהירות התגובה של צה"ל. המפקדים ציינו כי חזבאללה עושה זאת כדי להרגיל את כוחות צה"ל במוצבים שעל הגבול לאירועי סרק, ובכך לפגוע בדריכות המבצעית שלהם.

תמונה 1: **מאחז של חזבאללה מול מוצב מסוים**



צילום: צוות הביקורת, 10.7.23.

בתמונה ניתן לראות את דגלי חזבאללה ואש"ף על המאחז ואת קרבתו לגדר של מוצב מסוים.


**לצוותי הביקורת נמסרו הדברים האלה:**

1. **מפקד עוצבת הגליל ומפקד חטיבת חירם מסרו כי מגבלות תוואי הקרקע גורמות להסתרת חלק מהשטחים הסמוכים לגדר.** **בעקבות זאת, בחלק מהמקרים שבהם מתקבלת התרעה על מגע בגדר הכוחות נדרשים להגיע אל המקום ובכך גובר הסיכון לפגיעה בהם.**

בעניין זה מסר צה"ל בספטמבר 2023 בתגובתו על טיוטת דוח הביקורת (להלן - תגובת צה"ל), כי בדיון סגן הרמטכ"ל מ-16.8.23 הוחלט להעמיד תקציב בסך של 5.2 מיליון ש"ח עבור המינהלת הצה"לית שאמונה על הקמת המכשול, אשר ישמש בין היתר לרכש והצבה של אמצעי איסוף.

עוד נכתב בתגובה, כי "עמדת צה"ל היא שהמצב הקיים מספק מבחינה מקצועית ובטיחותית".

תמונה 2: **חומת "מגן הצפון" ליד מוצב מסוים**



צילום: צוות הביקורת, 10.7.23.

1. **לדברי מפקדים במוצב מסוים ובמוצב אחר, קיימים מקרים שגורמים להתרעת שווא. כל התרעה מחייבת את הכוחות להגיע לשטח כדי לשלול חדירת אויב.** **ריבוי ההתרעות שאינן נגרמות מחדירת אויב גורם לעומס מיותר על הכוחות.**

בתגובת צה"ל לטיוטת דוח הביקורת נכתב כי בשנה האחרונה בוצעו עבודות לצמצום התרעות שווא.

1. **מפקד חטמ"ר חירם מסר כי לאורך הגבול עם לבנון יש מקומות בהם חביות סימון קו הגבול רחוקות זו מזו ולכן קשה לדעת היכן בדיוק עובר קו הגבול, דבר שמביא לכך שפעילי חזבאללה ואזרחים מתקרבים לאזור,** **באופן שמייצר חיכוך עם כוחות צה"ל הנדרשים לפעול להרחקתם.**

בעניין זה מסר צה"ל בתגובתו לטיוטת דוח הביקורת כי הוא סבור שיש לפעול באופן אגרסיבי לסימון הקו הכחול על ידי תשתית ברורה וזאת טרם השלמת בניית הגדר.

1. **בשיחת חתך עם הלוחמים שאיישו מוצב מסוים עלה כי הלוחמים מכירים את הוראות הפתיחה באש בגזרה. עם זאת, ציינו הלוחמים כי בראייתם מדרג הפעולות הנדרשות מהם עד לאפשרות לפתיחה באש אינו מותאם לאיום הנשקף להם. מפקד חטמ"ר חירם ציין כי לאחרונה (יוני-יולי 2023) נבחנו הוראות הפתיחה באש בגזרה והוחלט שלא לשנותן.**

בעניין זה נכתב בתגובת צה"ל מספטמבר 2023 לטיוטת דוח הביקורת כי המצב המבצעי בגבול לבנון מחייב מדיניות הפעלת כוח שקולה, המצמצמת את הסבירות לחיכוך לא רצוי, וזו מבוטאת בהוראות הפתיחה באש ובמדיניות הפעלת הכוח בחזית לבנון. הוראות הפתיחה באש מדויקות ומוכרות ללוחמים וישנו פער רק בטיפול במקרים "אפורים". עוד נמסר כי המצב המבצעי נדון בחטיבת המבצעים, בשיתוף פיקוד צפון, באופן שוטף וחטיבת המבצעים מתגברת את הפיקוד בסד"כ לצורך אבטחת העבודות על המכשול, וכן עומדת על קצב התקדמותו והפערים שבו.

**המציאות הביטחונית במרחב הקו הכחול בשנים האחרונות שוחקת את החלטה 1701 של האו"ם. פעולות ההתגרות של חזבאללה במרחב זה, ובעיקר בשנת 2023, מגבירה את החיכוך בין כוחותינו לבין פעילי חזבאללה ועלולה לדרדר את האזור לכדי עימות.** **נוסף על כך, יש עומס על הכוחות, שנדרשים להגיע לגדר בעקבות כל התרעה, ובכך מגבירה את הסיכון הנשקף להם ועלולה לשחוק את דריכותם המבצעית.**

**המורכבות של מציאות ביטחונית זו מתחדדת נוכח זאת כי עד יוני 2023 הוקמו רק חלקים מחומת המכשול.**

**מומלץ כי ראש הממשלה והקבינט המדיני-ביטחוני יבחנו את המשמעויות העולות מאי-עמידת לבנון בהחלטה 1701 נוכח המציאות הביטחונית בדרום לבנון ויסכמו את המדיניות הנדרשת כמענה לבעיה המבצעית הנוצרת עקב כך.**

**מומלץ כי הרמטכ"ל יבחן את את המענה המבצעי הנדרש כיום בקו הכחול אל מול האיומים והמציאות הביטחונית במרחב הגבול ובתוך כך את ההלימה ביניהם לבין הסד"כ והאמצעים המבצעיים הקיימים בגבול הצפון וינחה את ההיערכות הנדרשת, נוכח מגמת התגברות האיומים והסיכונים מאז תחילת שנת 2023. כמו כן מומלץ כי הרמטכ"ל יבחן את המענה בקו כחול, בהתחשב בקרבת חזבאללה לגבול ובחיכוך היום יומי שהדבר מייצר ובנקודות התורפה המבצעיות הקיימות במכשול. זאת, כדי לשפר את יכולת הכוחות לעמוד במשימתם.**

**כמו כן, מומלץ כי אמ"ץ ופצ"ן יבחנו מחדש את הוראות הפתיחה באש בקרב כוחות צה"ל הפועלים בגזרת גבול הצפון ואת ואת אופן יישומן בהתבסס על מקרים ותגובות פרטניים, ובהמשך לכך יחדדו את ההוראות בקרב הכוחות. זאת, לשם חיזוק ההרתעה ושמירה על חיי החיילים. עוד מומלץ לפצ"ן להוסיף ולבחון פתרונות כדי להפחית התרעות שווא הגורמות לעומס מיותר על הכוחות.**

**מומלץ כי משרד הביטחון יבחן את קצב ההתקדמות של הקמת חומת המכשול (במסגרת פרויקט "מגן הצפון"), ימפה את החסמים והפערים ויפעל להשלמת האמצעים הטכנולוגים הנדרשים.**

## כשירות הכוחות לביצוע תעסוקה מבצעית (תע"ם)

הכוחות המבצעים את הפעילות המבצעית בגבול נדרשים לשמור על רמה גבוהה של כשירות ומוכנות מתוקף הנחת היסוד כי הם עלולים להיות מופתעים על ידי האויב, וכי תוצאת המפגש עם האויב תלויה במידה רבה ברמת תפקודם בקרב.

אלה מרכיבי הכשירות והכוננות של הכוחות: כשירויות בסיסיות ומבצעיות[[7]](#footnote-7) של הלוחם ושל הפלוגה כתנאי מחייב לביצוע המשימה; הכרת התרגולות והטכניקות הקרביות, אופן הפעלת אמצעי הלחימה (להלן - אמל"ח) והיכולת להשתמש בהם בעת אירוע ביטחוני; הכרת הוראות הבטיחות הנדרשות למשימה ולהפעלת האמל"ח; והימצאות האמל"ח והציוד הנדרשים לביצוע המשימה ותקינותם.

במהלך התע"ם מצוידים הגדודים באמל"ח שנמצאים ברשותם לפי תקן, ובאמל"ח נוספים שמקצות להם החטמ"רים, בהתאם לצורך המבצעי. אמל"ח וציוד ייעודיים אלה, כגון כלי רכב וכלי רכב קרביים משוריינים (רק"ם), אמצעי איסוף מודיעין ואמצעים לפיזור הפגנות, נקבעים בפקודת תקני האמצעים לתע"ם שמפרסמת מדי שנה חטיבת המבצעים שבאמ"ץ.

### הכנת הכוחות לתע"ם

חטיבת המבצעים שבאמ"ץ קובעת מדי שנה את שיבוץ היחידות בתע"ם ומפרסמת לכלל הצבא את גרף (תרשים) התע"ם ואת הפקודה המנחה אלו אמצעים יוקצו לתע"ם למימוש גרף זה. מפקד היחידה הצפויה לבצע את התע"ם אחראי לתכנון ולביצוע של תהליך הכנת היחידה למשימתה, בתיאום עם החטמ"ר הקולטת ועם מפקדת בסיס האימונים הפיקודי (להלן - בא"פ). מטרת התהליך היא להכין את הגדוד והפלוגות להתמודדות עם המשימות והאתגרים בגזרה המבצעית שאליה מיועדים הכוחות.

תהליך הכנת היחידה לתע"ם אורך כשלושה חודשים ועיקרו מתקיים בשבועיים האחרונים שלפני תחילת התע"ם, אשר במהלכם משלימים המפקדים את ביצוע נוהל הקרב (נוה"ק)[[8]](#footnote-8), והגדוד מקיים אימון לפני תעסוקה (להלן - אל"ת).

קיום אל"ת: כל יחידה בשירות סדיר ובשירות במילואים מחויבת בביצוע אל"ת, שתכניו כוללים נושאי חובה, כגון ריענון קליעה ולחימה בשטח פתוח, ונושאים ייחודיים לגזרת התע"ם המתוכננת (אל"ת דיפרנציאלי). האל"ת מתקיים במשך חמישה ימים לפחות, במתכונת של יום אימון למפקדים וארבעה ימי אימון לכלל הפלוגה, ובסיומו מתבצע תרגיל פלוגתי מסכם.

בא"פ מסוים הוא בסיס האימונים של פצ"ן האחראי להכנת הכוחות לתע"ם בגבול הצפון, ומכאן גם אחריותו לתכנים הייחודיים של האימון לקראת תע"ם בגזרה זו. זרוע היבשה (להלן - ז"י) נושאת באחריות אסדרתית (רגולטורית) כלפי כל גופי הצבא לתשתיות מחנות האימונים ומתקני האימונים, לכשירויות הבסיסיות הנדרשות מהלוחמים ביבשה ולכשירויות המבצעיות של הכוחות והאמצעים היבשתיים להגנת הגבולות.

**כל הפלוגות שנבדקו בביקורת ביצעו אל"ת בבא"פ שכלל אימון למפקדים וארבעה ימי אימון לשאר הפלוגה. הגדודים ערכו רישום של התכנים שנלמדו ותורגלו באל"ת, וחיילים שנעדרו מהאל"ת השלימו את לימוד התכנים שהחסירו במסגרת "נוהל מצטרפים" שהתקיים לאחר תחילת התעסוקה.**

**בעניין האל"ת עלה בביקורת כלהלן:**

1. **לדברי המפקדים בגדוד מסוים בחטיבת חירם, דגם המוצב שנבנה בבא"פ מסוים לצורך האימונים מדמה את המוצבים הקיימים בקו הכחול באופן חלקי. נוכח זאת, קיים קושי לאמן את הפלוגה, על כלל הכוחות המסייעים, בהתאמה לתנאים המבצעיים הקיימים במוצבים בקו הכחול.**

**תשתית אימונים שאינה מדמה את הסביבה המבצעית בתע"ם באופן קרוב ככל הניתן למציאות עלולה לפגוע במוכנות הכוחות לביצוע משימתם.**

**מומלץ כי פצ"ן, בשיתוף ז"י, יבחנו את האפשרות להתאים ככל האפשר את תשתיות האימונים למאפייני התע"ם.**

1. **מפקד חטמ"ר חירם מסר לצוות הביקורת כי בשל צורך מבצעי הוקפץ גדוד של חטיבת כפיר לשומרון לפני כניסתו לתע"ם בפצ"ן, ובעקבות זאת קוצר האל"ת שלו, ועל כן התקיימו רק שלושה ימי אימון לחיילים במקום ארבעה. לדבריו, בעקבות זאת התארך שלב הכניסה לתע"ם של הגדוד (לאחר שקיבל אחריות לגזרה) ונדרשה חניכה מוגברת על ידי החטיבה.**

**במהלך שיחת חתך עם מפקדים וחיילים במוצבים מסוימים, עלה כי האל"ת לא כלל אימון לחימה בתנאים המאפיינים את גזרת התע"ם.**

בתגובת צה"ל נכתב כי עוצבת הגליל מייחסת חשיבות רבה לפרק האל"ת ולאחרונה הוא אושר מחדש. עוד נכתב כי יש פער בהכנות בין גדוד סדיר לגדוד מילואים, לאור כמות ימי שמ"פ (שירות מילואים פעיל).

**מומלץ לפצ"ן לבחון את מתכונת האימונים באל"ת ולהתאימה לתנאי הקרקע והתרגולות בגזרה הייעודית שאליה הם מיועדים, לשם הכנת הכוחות לפעילות המבצעית קרוב ככל הניתן לדרישת המשימות בתע"ם.**

תכנון משימת התע"ם על ידי מפקדי המוצבים: כל חטמ"ר כותבת פקודת הגנה בבט"ש המגדירה את משימת החטיבה וקובעת את אופן ניהול ההגנה במרחבה. נוסף על כך, החטמ"ר כותבת לכל מוצב תיק מוצב, הקובע את האיומים על המוצב, הכוחות המאיישים אותו ומשימותיהם בבט"ש. כמו כן, קיימות פקודות קבע ממוקדות למשימות השוטפות של המוצב הקובעות את סדר הפעולות הנדרש בכל משימה. לקראת הכניסה לתע"ם נדרשים מפקדי המוצב ללמוד את תיק המוצב ואת פקודת הקבע ולתכנן את אופן ביצוע המשימות שיוטלו עליהם.

עם קבלת האחריות לגזרה המבצעית נדרש הכוח הנכנס לתע"ם לבצע "נוהל 120/240". נוהל זה קובע את סדר הפעולות המחייבות של המפקדים בטווח הזמן המיידי, כלומר במהלך 120 או 240 השעות הראשונות של הכניסה לבט"ש בגזרה, כגון אישור תיקי משימות, אימונים ותרגולות, חבירה לכוחות שכנים ומערך הגנת היישובים בגזרה.

**בעניין תכנון התע"ם מסרו מפקדי המוצבים שנבדקו בביקורת כי הם ערכו סיורים מקדימים בגזרה המבצעית לפני שלב הכניסה לתע"ם וחברו לכוחות שהם מיועדים להחליף; למדו את פקודות ההגנה של החטמ"רים, את תיקי המוצבים ואת המשימות שהם נדרשים לבצע; ביצעו את נוהל הקרב, ובשלב הכניסה לתע"ם הציגו למפקדי החטמ"רים את היערכותם וקיבלו על כך אישור. עם זאת בביקורת עלה כי יש תקופות שבהן לא מתקיימים סיורים מקדימים למפקדים בגזרה נוכח אילוצי הזמנים במעבר בין גזרות התע"ם ודבר זה עלול ליצור פער מבצעי בכניסת המפקדים לתע"ם.**

**מפקדי המוצבים ציינו כי בשלב הכניסה לתע"ם בוצע כנדרש "נוהל 240", והגדודים והחטמ"ר ניהלו רישום ובקרה על כך.**

**מפקדי המוצבים ציינו לחיוב את החניכה שקיבלו ממפקדי החטמ"רים וקציני המטה שלהם בשלב הכניסה לתע"ם.**

**מומלץ כי אמ"ץ ישלב כעוגן בגרף התע"ם סיור מקדים למפקדים בגזרה המבצעית.**

### אימונים בירי חי

ז"י היא בעלת הסמכות התורתית בנושא הרובאות של כלל החיילים בצה"ל, לרבות הכשירויות הבסיסיות הנדרשות לחיילים. כהשלמה לכך, חיל הגנת הגבולות קובע את הכשירויות המבצעיות הנדרשות בתע"ם לרמת המסגרת הגדודית בהתאם לרמת הרובאות של הגדוד והסיווג החיילי.

במסגרת זו, באוגדן הכשירויות של חיל הגנת הגבולות נקבע כי כחלק מהכשרת הלוחם בחיל הגנת הגבולות (לוחם חי"ר ולוחם איסוף קרבי) עליו לתרגל שימוש באמל"ח בקבועי זמן מסוימים. יצויין כי אמל"ח מסוים צריך להיות קיים בכל סיור רכוב.

**בעניין זה עלה בביקורת כלהלן:**

1. **לוחמים בחטיבת כפיר לא עברו אימון באמל"ח מסוים מאז הכשרתם הבסיסית. ראש ענף (להלן - רע"ן) כשירויות במפקדת קצין חי"ר וצנחנים ראשי (להלן - מקחצ"ר) מסר לצוות הביקורת ב-7.8.23, כי הדבר נובע מהנחיית מפקד ז"י נוכח ליקויי בטיחות שנתגלו באמל"ח אלו הקיימים בצה"ל.** **בשל כך, מוקצים לחיילי חי"ר אמל"ח אחרים. לדבריו, בעיה זו עתידה להיפתר כשתסופק לצה"ל סדרה חדשה של אמל"ח זה.**

בתגובת צה"ל נכתב כי אמל"ח מסוים מספק מענה לשמירת כשירות. עוד צוין כי הוקצו האמל"ח לבא"פ מסוים וכל גדוד שעולה לתע"ם יתרגל שימוש באמל"ח זה כחלק מהאימון.

1. **למעט בשלב ההכשרה הבסיסית, הלוחמים מחטיבת כפיר ששהו במוצבים מסוימים שתפקידם תפעול אמל"ח מסוים לא ביצעו אימון באמל"ח זה, לרבות במהלך האל"ת, בשל מחסור באמל"ח זה, זאת למרות הימצאותו של אמל"ח זה במוצבים ובסיורים. אימון שכזה התבצע רק בסימולטור.** **רע"ן כשירויות במקחצ"ר מסר לצוות הביקורת ב-7.8.23 כי הדבר נכון בכלל צה"ל ונובע ממחסור באמל"ח זה לאימונים ולכן ההכשרה והאימונים מתבצעים בסימולטור ומקצים לכל מחלקת חי"ר אמל"ח אחד כזה במסגרת האימון המחלקתי. לדבריו, ראש מחלקת אמל"ח בז"י הנחה לרכוש אמל"ח חדש לאימונים בשנת 2024.**

בתגובת צה"ל נכתב כי נוכח מחירם של האמל"ח אין יכולת לבצע שימוש באמל"ח זה באופן שיטתי לצורך שמירת כשירות. בשנה האחרונה נרכשו פריטי אמל"ח המדמים באופן מלא את האמל"ח והדבר יאפשר להגדיל את היקף האימונים. כמו כן קיימת הזמנה של פריטים נוספים.

**אימון בירי חי ולחלופין בתחמושת אימונים ייעודית, הוא חלק מרכזי בהכשרת הלוחם ובהכנה למשימתו המבצעית, שכן הוא מאפשר לו להתנסות באמל"ח באופן הקרוב ביותר למציאות.**

**על ז"י לפעול להשלמת החוסרים בתחמושת אימונים ולוודא שהלוחמים מתאמנים בירי כדי להכשירם ולאמנם באופן המיטבי לשימוש באמל"ח שבהם ישתמשו במסגרת הפעילות המבצעית שלהם.**

### הכשרוֹת והסמכוֹת לאנשי מילואים

כדי לעמוד במשימות התע"ם נדרשים חיילי המילואים להיות כשירים לביצוע ירי בכלי הנשק שאמורים לשמש אותם במלחמה ובבט"ש. אמל"ח אלה מאפשרים לכוח להיות מדויק וקטלני אל מול איום החיזבאללה.

הסמכה לשימוש באמל"ח מסוים: תפעול אמל"ח אלה מוגדר ככשירות בסיסית של הלוחם שיש לרעננה, וחיילי מילואים שכבר הוסמכו בעבר להפעיל אמל"ח אלה עוברים ריענון לתפעולו במסגרת האל"ת.

מבא"פ מסוים נמסר לצוות הביקורת ב-20.7.23 כי ככלל, הבא"פ אינו מקיים במסגרת האל"ת הסמכוֹת בסיסיות ללוחמים בשירות סדיר ובשירות מילואים. כמו כן נמסר כי גדוד שמעוניין בכל זאת להסמיך את הלוחמים לשימוש באמל"ח אלה באמצעות הבא"פ, יוכל לעשות זאת רק אם יביא תחמושת ממקורותיו לצורך כך.

**בביקורת עלה כי לוחמי המילואים המשרתים במוצב מסוים לא הוסמכו לירי באמל"ח מסוים. נוכח זאת, הלוחמים אינם מצוידים באמל"ח אלה במסגרת התע"ם שהם מבצעים, וזאת בשונה מהגדודים בשירות סדיר שנמצאים במוצבים הסמוכים אליהם ואף שמדובר באמל"ח בסיסיים ביחידות חי"ר בצה"ל.**

בתגובת צה"ל נכתב כי בימים אלו מבוצעת עבודה לקביעת תקן אמל"ח מסוימים שיוקצו לכוחות שבתע"ם, הן לגדודי הסדיר והן לגדודי המילואים. הפער המוצג בדוח אינו כזה שניתן להשלים במהלך אל"ת שמטרתו ביצוע ריענון ולכך מוקצית תחמושת. ניתן לבצע השלמות בודדות אבל רוב הלוחמים צריכים לקבל הכשרה במהלך השירות הסדיר. על פי פקודת התע"ם של אמ"ץ על היחידות להגיע בכשירות מלאה לשימוש באמל"ח זה ובמהלך האל"ת מבוצעים אימונים הכוללים שימוש באמל"ח זה.

**היעדר הסמכה להפעלת האמל"ח הדרושים וכתוצאה מכך אי-שימוש בהם בתע"ם פוגעים ביכולות המבצעיות הבסיסיות של כוחות חי"ר וביכולת הקטלניות שלהם, שמפקד עוצבת הגליל הדגיש את חשיבותה.**

**על ז"י ופצ"ן לוודא שמתקיימות הכשרות בכל אמל"ח הנדרש לאנשי המילואים, וכי מוקצים האמצעים הנדרשים לכך, בהתאם לתקן הלחימה בתע"ם, בייחוד נוכח העובדה כי הם אינם מתאמנים בתדירות גבוהה כמו הכוחות הסדירים.**

הסמכה לירי באמל"ח מסוים: פקודת תקני אמצעים לתע"ם שמוציאה חטיבת המבצעים מַקצָה לחטמ"רים בקו הכחול אמל"ח מסוים עבור הפלוגות הפועלות בסמוך לגדר.

הסמכת חייל להפעלת אמל"ח זה אורכת חמישה ימים. מבא"פ מסוים נמסר לצוות הביקורת ב-20.7.23 כי במסגרת האל"ת לכוחות המילואים אין מבצעים הסמכה להפעלת האמל"ח עקב מחסור במדריכים, בעמדות להדרכה ובתחמושת אימונים.

**בביקורת עלה כי למרות הצורך המבצעי ואמירת מפקד עוצבת הגליל לביקורת בנוגע לחשיבות קטלניות הכוחות, ולמרות הימצאות אמל"ח מסוים בתע"ם בקו הכחול, חיילי המילואים במוצב מסוים אינם מוסמכים להפעלת אמל"ח זה,** **ובגזרת תע"ם זו לא מוצב האמל"ח.**

בתגובת צה"ל נכתב כי בבא"פ מסוים יש מדור להסמכה לאמל"ח זה המאפשר הסמכה של כלל הסד"כ במקרה הצורך. עם זאת, בגזרה שבה מוצבים חיילי המילואים אין צורך בהסמכה לאמל"ח זה.

**אי-המצאותו של אמל"ח מסוים הוא פער מבצעי, פגיעה בקטלניות הכוח והגברת הסיכון לחיילי המילואים.**

**מומלץ לפצ"ן לבחון את הצורך בהקצאת האמל"ח לכלל הגזרות ולפעול בהתאם בשיתוף ז"י להשלמת ההסמכה להפעלת האמל"ח בכוחות המילואים, או למצוא פתרון אחר לפער זה. זאת, לצורך שיפור הקטלניות והאפקטיביות המבצעית של כוחות המילואים בתע"ם לשם פגיעה באויב ולהקטנת הסיכון לפגיעה בהם.**

## הפעילות המבצעית בקו הגבול

### ביצוע סיורים רכובים

חלק מההגנה על קו הגבול מתבצעת באמצעות סיור רכוב, שהוא כוח משימתי, קטן יחסית. משימת הסיור היא משימה מרכזית המבוצעת על פי רוב לאורך כל שעות היום בכל ימות השבוע.

הסיור הרכוב מהווה יעד לתקיפה מצד האויב, דוגמת חטיפת שלושת חיילי צה"ל באוקטובר 2000 וחטיפת שני חיילי צה"ל ביולי 2006[[9]](#footnote-9).

צוותי הביקורת בדקו את המוכנות לסיורים הרכובים במוצבים שבהם נערכה הביקורת. במסגרת הבדיקה, צוותי הביקורת שוחחו עם מפקדי הסיור ועם חיילי הסיור, בדקו את תדרוכם והכנתם למשימה ואת מוכנות כלי הרכב למשימה.

#### מתן תדריך לפני סיור רכוב

**בביקורת עלה כי יש הקפדה על ביצוע תדריך לפני הוצאת סיורים רכובים ועל אישור תוכניות למפקד הסיור בכל הנוגע למשימותיו, ללוח הזמנים של הסיור, לניתוח האיומים ולמענה המבצעי הנדרש.**

#### מצאי האמל"ח והציוד וכשירותם

בביקורת נבדקו המצאי והכשירות של האמל"ח והציוד שבידי הלוחמים, בהתאם לתקן הבסיסי של היחידות ולפקודות של החטמ"רים. נוסף על הנשק האישי של הלוחמים, בפלוגות צריכים להיות כלי נשק מסייעים, שמאפשרים להן לירות אש לטווח רחוק יותר, בעוצמה גדולה יותר וקטלנית יותר מאשר הנשק האישי שבידי הלוחמים.

אמל"ח מסוים: **במוצב מסוים, המאויש על ידי כוחות סדירים מחטיבת כפיר, לא נמצאו אמל"ח מסוים, אף שלפי תיקי המשימות של כוח העתודה וכוח הסיור נדרש כל לוחם לשאת את האמל"ח המסוים. במוצב מסוים, המאויש על ידי כוחות מילואים, לא נמצאו אמל"ח מסוים, הגם שהם חלק מהאמל"ח הבסיסיים של הלוחמים, והם נמצאים ביתר המוצבים שנבדקו.**

לדברי מפקד הפלוגה במוצב מסוים, אין ברשות הפלוגה אמל"ח מסוים וזאת בעקבות החלטה של החטמ"ר. מפקד הפלוגה עדכן את צוות הביקורת כי ב-18.7.23 נופקו לפלוגה האמל"ח. יצוין כי ביתר המוצבים שנבדקו, שהיו בהם כוחות סדירים מחטיבת כפיר נמצאו האמל"ח.

מפקד חטמ"ר ברעם מסר לצוות הביקורת כי הסיבה להיעדר האמל"ח במוצב מסוים היא שמדובר ב"תחמושת חמידה", כלומר סוגי אמל"ח שגורמי פשיעה מעוניינים בהם במיוחד, והמג"ד החליט כי אינו מעוניין להחזיקם במוצב מחשש לגניבה.

**בשיחת חתך עם חיילים במוצב מסוים ציין לוחם כי אין ברשותו אמצעי מסוים מתאים. עוד עלה כי אחד מבעלי התפקידים לא ביצע אימון ירי עם אמצעי מסוים לפני כניסתו לתע"ם, וכי ניתן לו אמצעי מסוג שהוא לא קיבל הכשרה להשתמש בו.**

**מהליקויים שצוינו לעיל עולה כי יש חוסרים באמל"ח של הכוחות הפרוסים על גבול הצפון בהשוואה לתקן ולצורך המבצעי, דבר שיוצר פער ביכולת הקטלניות שלהם אל מול האויב.**

בתגובת צה"ל נכתב כי בשנתיים האחרונות הוחזרו ללוחמים במשימות הקצה אמל"ח מסוים, הוספו אמל"ח אחרים בסיורים, נוספו אמל"ח בעמדות המוצבים ואמצעים נוספים לכוחות העתודה. בעקבות ממצאי הביקורת הוחלט על הוספת אמל"ח מסוימים לבונקרים והוצאתם מהבונקרים על פי החלטת מג"ד. עוד נכתב, כי גדוד המילואים אינו עומד בנוהלים (שמירה ואבטחה של תחמושת חמידה) ולכן לא מנופקת לו תחמושת מסוג זה למשימות שגרה אלא למשימות ייעודיות.

**משימת הכוחות וקטלניות הכוחות הן המוביל המרכזי בקבלת ההחלטות לגבי אופן ציודם של הכוחות בשטח. לפיכך מומלץ לבחון שהחלטות מסוג זה יתקבלו על ידי החטמ"ר או האוגדה המרחבית שהן בעלות הידע והניסיון המבצעי בגזרה, ולא להותיר זאת לרמת הגדוד המגיע לתקופה קצרה לתע"ם. עוד מומלץ לבחון כיצד ניתן לאכוף את נוהלי אבטחחת תחמושת בלי למנוע את התחמושת מהכוחות הזקוקים לה.**

**על פצ"ן לוודא כי במוצבים, לרבות בהם משרתים כוחות מילואים, נמצאים האמל"ח הדרושים לביצוע המשימות כדי לאפשר להם יתרון בקטלניות אל מול האויב בעת אירוע ביטחוני.**

רכבי סיור במוצבים

**בביקורת עלה כי יש בעיות בכשירות רכבי הסיור ובהתאמתם למשימות המבצעיות, כדלקמן:**

1. **מפקדים במוצב מסוים מסרו כי הרכבים מסוג מסוים הנמצאים ברשותם הם מיושנים ויש בהם תקלות רבות. כתוצאה מכך המפקדים נאלצים לבטל סיורים מבצעיים, כפי שאירע גם במועד הביקורת, ולחלופין לדחות תיקונים וטיפולים לא דחופים ברכבים מחשש שלא יעמדו לרשותם מספיק רכבים לביצוע המשימות המבצעיות.**
2. **במוצב אחר נמסר כי לא נעשה שימוש ברכבים מסוימים, שכן יש חשש לבעיות בטיחות ברכבים אלה.**

**אי-התקינות והזמינות של רכבי הסיור במוצב מסוים מהווים פער ומגביר את הסיכון ללוחמים במענה המבצעי לאירוע ביטחוני בגזרה.**

בתגובת צה"ל נכתב כי כחלק מתוכנית הרכש הרב-שנתית נרכשו לגזרות הבט"ש רכבי סיור חדשים. פצ"ן קיבל מספר כלי רכב חדשים בשנת 2022, מתחילת שנת 2023 קיבל עוד מספר כלי רכב חדשים והוא צפוי לקבל עוד עד סוף השנה. במסגרת עבודת מטה דרש פצ"ן לשנות את פרופיל התע"ם בפלוגות מסוימות ולתקנן שם רכבי סיור מסוימים, בין היתר בגלל היבטים בטיחותיים. דרישה זו התקבלה ותגולם בפקודת תקני האמצעים בשנת העבודה הבאה.

עוד נכתב בתגובת צה"ל כי יש פער תחזוקתי של אמל"ח מסוים בו נעשה שימוש בסיורים בכלל צה"ל. גם כלי רכב מסוימים בעוצבת הגליל, מתיישנים ובעלי זמינות ואמינות נמוכה; וגם רכבים נוספים שיש מהם בעוצבת הגליל, מיועדים לגריטה. פערים אלו צפויים להצטמצם במסגרת עבודת מטה בנושא הניוד.

בסיכום נרשם בתגובה כי ההחלטה על מיקום הפלטפורמות מבוססת על כמה שיקולים, בהם שיקול מבצעי הנובע מהצורך המבצעי של הלוחמים למול איום הייחוס במרחב וכן שיקול בטיחותי לאור הבנה כי נהגי הבט"ש הם בעלי ניסיון נהיגה קצר בשטח מאתגר.

**על פצ"ן בשיתוף ז"י לקדם את הקצאתם ושיפור כשירותם של רכבי סיור מתאימים כדי לשפר את כושר השרידות של הכוחות.**

**✰**

**בתחום הפעילות המבצעית על קו הגבול עלו ליקויים אשר פוגעים במוכנות ובקטלניות של הכוחות. כמו כן, נמצאו פערים בין מוכנות הכוחות הסדירים לבין מוכנות כוח המילואים בעוד שהאיום מצד האויב הוא זהה לשניהם.**

**מומלץ לפצ"ן, בסיוע ז"י, לפעול לתיקון הליקויים בנושא הסיורים הרכובים, מצאי האמל"ח וכשירותם, בכדי לשפר את מוכנות כוחות הסדיר והמילואים לצורך ביצוע משימתם המבצעית.**

### המוצב: הגנה ותשתיות

קיום שגרה מבצעית במוצב**:** הגנת המוצב מתבססת על הוראות ונהלים שהכוחות צריכים לקיים בעת שגרה במטרה לשמור על משמעת צבאית ומתח מבצעי, ובכלל זאת: עבודה על פי שעון פעילות יומי ושבועי, קיום תדריכים ומסדרים, ביצוע משימת הסיור ועוד.

**בביקורת עלה כי הכוחות מקפידים על שגרה מבצעית. כמו כן, בביקורת עלה כי הפלוגות פועלות בהתאם לשעון פעילות יומי ולפי תוכנית עבודה שבועית**.

**בביקורת עלו פערים מבצעיים ותקשוביים מסוימים במוצבים בגבול הצפון.**


**מומלץ כי פצ"ן יפעל להשלמת הפערים המבצעיים והתקשוביים שעלו במוצבים בגבול הצפון, ובתוך כך יבחן את המוכנות התשתיתית של כלל המוצבים בפצ"ן בפני חדירה וייתן מענה בהתאם למודל ההגנה שייקבע או קיים למוצבים.**

**בטיחות ותשתיות:** בביקורת עלו הממצאים האלה:

1. לפי הוראת חיל הלוגיסטיקה, חובה להתקין גלאי עשן במבני מגורים יבילים ובחדרים המשמשים לתורנויות. **בביקורת עלה כי במוצבים מסוימים אין גלאי עשן במבנים יבילים.** סגן מפקד חטמ"ר גולן מסר לצוות הביקורת כי גלאי עשן חסרים בכלל המוצבים שבגזרתו.

בתגובת צה"ל נרשם כי בשל החוסר בגלאי עשן שעלה במהלך הביקורת יבוצע פילוח של החוסרים ורכש לכלל המוצבים בגזרה.

1. **מוצב מסוים אינו מחובר לרשת החשמל (כמו מוצבים נוספים ברמת הגולן), ולדברי המפקדים, בעונת החורף הגנרטור אינו עומד בעומס צריכת החשמל הנדרשת נוכח הצורך החיוני להדליק אמצעי חימום.**



1. **נמצאה תשתית לקויה במתחם המטבח וחדר האוכל במוצב מסוים, לרבות מתקנים חלודים, צפיפות במקומות ישיבה והיעדר מיזוג.**

בתגובת צה"ל נכתב כי במסגרת תוכנית שיפוץ מוצבים מתוכננת בניית חדר אוכל ומטבח חדשים במוצב.

תמונה 3: **המטבח במוצב מסוים**

צילום: צוות הביקורת, 10.7.23.

1. לפי פקודת המטכ"ל באחריות מפקד היחידה למנוע ולצמצם הימצאות בעלי חיים משוטטים או בלתי מורשים ביחידתו. **בביקורת נמצא כי במוצב מסוים יש חתולים משוטטים.**

בתגובת צה"ל נרשם כי צה"ל פועל לצמצם את תופעת החתולים המשוטטים באמצעות טיפול וטרינרי ותברואתי.

1. **בחדרי המגורים שבמוצב מסוים יש מזגנים מיושנים שאינם מקררים היטב, והדבר מקשה על החיילים את השהות בהם. כמו כן, במוצב זה צוות מחלקת המרגמה ישן במכולה הנמצאת מחוץ למתחם המגורים, ללא מזגן וללא חיבור חשמל מוסדר.**
2. **הנשקייה במוצב זה אינה מחוברת לחשמל, ולכן אין בה תאורה, ולא ניתן להפעיל בה מאוורר על אף החום הכבד השורר בה בעונת הקיץ ואף שרר בה במועד הביקורת. הדבר אף עלול להקשות את תפעולה השוטף של הנשקייה בשעות החשכה ובייחוד בחירום.**

בתגובת צה"ל נכתב כי בימים אלה מנהלת עוצבת הגליל תוכנית סדורה לשיפוץ המוצבים ועד סוף שנת 2024 יעברו מרבית המוצבים באוגדה שיפוץ משמעותי אשר ישפר את תנאי המחיה של הלוחמים. עוד נכתב, כי בגזרת חטמ"ר הגולן יש מספר מוצבים שאינם מחוברים לתשתיות לאומיות אשר שניים מהם נמצאים בתהליך חיבור למים והכוונה היא לתקצבם בתוכנית העבודה לשנת 2024.

1. **בביקורת עלה כי המוצבים בקו הכחול בחטמ"ר חירם אינם מצויידים באמצעים שעשויים לשפר את אבטחת המוצב מפני תקיפה. מפקד חטמ"ר חירם מסר לצוות הביקורת ב-7.8.23 כי לפי פקודת ההגנה של החטמ"ר אבטחת המוצב מבוססת על החיילים השומרים עליו ואין הנחיה המחייבת להתקין אמצעים אלה. עם זאת, מתוך הבנה כי אמצעים אלה יכולים לייעל את אבטחת המוצב, החטמ"ר מתחילה כעת בתהליך של בחינה לשם הצבת האמצעים במוצב מסוים.**

**על פצ"ן לתקן את ליקויי הבטיחות במוצבים ולהביא לשיפור התשתית שלהם כדי להפחית את הסיכון ללוחמים ולהיטיב את תנאי מחייתם.**

**✰**

**בתחום ההגנה והתשתית במוצבים עלו ליקויים, בדגש על סוגיית ההגנה, התשתית להגנה מפני חדירה וההתנהלות המבצעית של הכוחות במוצב ובסביבתו. ליקויים אלה עלולים לפגוע ביכולת הכוחות להגן על קו הגבול ועל המוצב ולעכב את האויב.**

**על פצ"ן לפעול לתיקון הליקויים ולוודא את יישום ההנחיות בהתאם לתיקי הגנת המוצב ועקד הגנת מחנות.**

### פיקוד ושליטה ועבודה עם כוחות שכנים ומסייעים

#### החמ"ל במוצב**: תפקיד החמ"ל לשלוט על כלל הפעילויות המבצעיות בגזרת המוצב בעת שגרה ובעת אירוע ביטחוני, לתאם בין פעילויות אלה ולפקח עליהן. החמ"ל מאויש בקביעות על ידי סמל מבצעים (להלן - סמב"ץ) שהוסמך לכך, ומפקדו הוא הקצין האחראי לאבטחת המוצב. בחמ"ל מותקנת מערכת שליטה ובקרה מסוג "משואה", שמאפשרת לשלוט בכוחות ולשלוח דיווחים באופן ממוכן. את הדיווחים יש לנהל על גבי יומן מבצעים ממוחשב המותקן במערכת "משואה".**

בביקורת עלה שיש הקפדה על נוהלי הפעלת החמ"ל במוצבים מבחינת איוש החמ"ל, הסמכת הסמב"צים, תפעול מערכת משואה ובקיאות הסמב"צים בסדרי הפעולות של החמ"ל בעת אירוע.

במוצב מסוים נמסר לצוות הביקורת כי בעת הגעת הכוחות לתע"ם נעשה תרגול חבירה בין המוצב, השייך לעוצבת הגליל, לבין מוצב הסמוך אליו, השייך לאוגדת הבשן. התרגול נעשה באמצעי קשר וכן באמצעות נסיעה על ציר התנועה שאמור לשמש למעבר בין המוצבים בעת חירום.

**בביקורת עלה כי בשונה מהקבוע בתו"ל, כי יש לנהל יומן מבצעים במערכת משואה, במוצבים מסוימים הסמב"צים מנהלים את יומן המבצעים בתוכנת "אקסל" או באופן ידני במחברת, באופן שאינו משקף את דיווחי החמ"ל ברשת המבצעית ואינו מאפשר בקרה ותחקור של אירועים אלה.**

**מומלץ לפצ"ן לחדד את ההנחיות בנוגע לשימוש ביומן המבצעים במערכת "משואה", כפי שנדרש בתו"ל.**

#### **עבודה עם כוחות מסייעים:** **הסיוע הארטילרי בבט"ש בגזרת פצ"ן מתבסס על סוללות תותחים. נוסף על כך קיימות מחלקות של מרגמות. בביקורת עלה כי המוצב והסיורים הרכובים מקיימים בקביעות שיתוף פעולה עם הכוחות המסייעים באש - מפעילי סוללות הארטילריה, מפעילי המרגמות וכוחות טנקים. עוד עלה, כי מפקדי הסיורים מתרגלים את שיתוף הפעולה בנושא הסיוע באש בכל משימה.**

**לדברי המפקד במוצב מסוים, קיימים פערים מסוימים בקשר בין הכוחות.**

בתגובת צה"ל נכתב כי קיימת מערכת מסוימת אשר מספקת מענה לכיסוי הקשר במרחב. הסוללה כפופה לעוצבת הגליל ומסייעת לאוגדת הבשן והלוחמים נדרשים להיות מומחים במערכת ולנהל את השליטה בקשר עם הכוחות בצורה מקצועית.

**על פצ"ן לבחון את בעיות כיסוי הקשר במוצב מסוים כדי לאפשר לסיור הרכוב לקבל סיוע.**

**שימוש בטלפונים ניידים בפעילות מבצעית:** לפי פקודות ההגנה של עוצבת הגליל ושל חטמ"ר הבשן חל איסור להשתמש בטלפונים ניידים במהלך הפעילות המבצעית בתע"ם, וכן אסור להעביר מידע מסווג באמצעות מכשירים אלה.

בתגובת צה"ל נכתב כי חל איסור על השימוש בכל טלפון מלבד טלפון מסוים.

**על פצ"ן, בסיוע גורמי ביטחון מידע, לחדד את ההנחיות לכוחות בנוגע לאיסור השימוש בטלפונים ניידים לטובת הפעילות המבצעית ולאכוף אותן.**

**רפואה:** בתקן של כל גדוד קרבי בצה"ל קיים תפקיד רופא גדודי. בעת שגרה ובעת חירום מוקמת ברמת הגדוד פלגת רפואה גדודית, הכוללת גם אנשי מילואים, שתפקידיה הם מיון נפגעים וטיפול רפואי, אספקת ציוד רפואי לפלוגות, מתן שירותי רפואה מונעת, פינוי נפגעים ואיסוף וזיהוי ראשוני של חללים. ברמת הפלוגה בעת שגרה קיים חובש פלוגתי ובעת חירום מוקמת חוליה רפואית. פקודת הגנה בשגרה של עוצבת הגליל מנחה כי בדרג הגדוד המענה הרפואי בתע"ם יתבסס על צוותי הרפואה הגדודיים.

**בביקורת עלה כי בגדוד מסוים אין רופא גדודי זה כמה שבועות. בעקבות כך, לוחמי הגדוד הזקוקים לטיפול רפואי מופנים לרופאי החטמ"ר והגדודים השכנים.**

**היעדר רופא קבוע בגדוד פוגע בזמינות המענה הרפואי ללוחמי הגדוד ועלול לפגוע בטיב המענה הרפואי, במידה ויידרש, בעת אירוע מבצעי.**

בתגובת צה"ל נכתב כי בעוצבת הגליל מופעלת שיטה של מענה מרחבי בתחום הרפואה עבור כלל חיילי הגדוד. רופא נשלח באופן עיתי כדי לקיים מסדר חולים במוצבים מסוימים. במהלך הביקורת היה פער בעקבות הדחה של רופאה בתחילת התע"ם וכעת יש רופאה חדשה.

**על עוצבת הגליל לוודא איוש רציף של תפקיד הרופא הגדודי.**

### סיכום

**הגבול הצפוני של מדינת ישראל מאוים על ידי האויב, וההגנה עליו מציבה לפני צה"ל אתגר מבצעי, בייחוד באזור הגבול עם לבנון. זאת נוכח הגברת הפעילות של חזבאללה בקרבת הגבול באופן גלוי ויומיומי במטרה לבצע פיגועים. מלחמת "חרבות ברזל" שהחלה ב-7.10.23 ובמועד סיום כתיבתו של דוח זה (סוף אוקטובר 2023) טרם הסתיימה, מחזקת את פוטנציאל האיום מלבנון על המוצבים ומחייבת למידה והפקת לקחים מהירה במוצבים ובבט"ש.**

**ביקורת הבזק התקיימה ב-10.7.23 וטיוטת הדוח נשלחה לראש הממשלה, לשר הביטחון ולצה"ל לצורך קבלת התייחסותם. תגובת צה"ל לטיוטת הדוח התקבלה ב-27.9.23, שבוע וחצי לפני התרחשות אירועי הטרור באיזור הדרום וירי הטילים על מדינת ישראל, שהחלו ביום שבת, 7.10.20, והובילו לפתיחת מלחמת "חרבות ברזל".**

**הליקויים והפערים החמורים המפורטים בדוח זה, שכאמור נכונים לעיתוי שלפני פרוץ מלחמת "חרבות ברזל", ממחישים בצורה חדה את חשיבות הביקורת ואת הסיכונים העולים מהם. ליקויים אלה נכון שיהוו תמרור אזהרה מהדהד בנושא הגנת גבולות מדינת ישראל, ובפרט בהגנה על הגבול הצפוני.**

**יצוין כי אין בביקורת זו משום תחליף לביקורת מקיפה שתבחן לעומק את האירועים שקדמו ליום פרוץ המלחמה, לרבות בחינת פעילות כלל דרגי הממשלה וגופי מערכת הביטחון לפני פרוץ המלחמה, וכן במהלכה ולאחריה.**

**בביקורת עלה כי הכוחות המשרתים בגבול הצפון מקיימים תהליך סדור של הכנה לתע"ם, הכולל ביצוע נוהל קרב ואל"ת; כי הכוחות בקיאים במאפייני הגזרה, האיומים והתרגולות המבצעיות הנדרשות מהם; וכי הם מקפידים על קיום ההנחיות וההוראות המבצעיות. עוד עלה בביקורת כי ככלל, הכוחות מצוידים באמל"ח ובציוד הנדרשים לביצוע משימותיהם.**

**בביקורת עלו ליקויים הנוגעים לאימונים, להכשרות ולכשירות של הלוחמים לשימוש בסוגי אמל"ח, וכן עלו ליקויים הנוגעים לכשירות האמל"ח ולתשתיות במוצבים. עוד עלה בביקורת כי ההכנה והכניסה של גדוד המילואים לתע"ם נופלות מאלה של גדודים סדירים, בייחוד מבחינת הציוד באמל"ח והכשרות בסיסיות לשימוש באמל"ח אשר פוגעים בקטלניות הגדוד.**

**יש לציין, כי המכשול המוצב לאורך הקו הכחול הוא ישן מאוד. פרויקט "מגן הצפון" של הקמת מכשול מתקדם נמצא עדיין בראשיתו, והוא יוצר, בשלב זה, נקודות תורפה מבצעיות. בעקבות זאת נוצרת מציאות ביטחונית המגבירה את הסיכון הנשקף לכוחותינו ומקשה את ההגנה על הגבול.**

**נוכח מציאות ביטחונית זו והליקויים שעלו בביקורת, מומלץ כי ראש הממשלה והקבינט   
המדיני-ביטחוני יבחנו את המשמעויות העולות מאי-עמידת לבנון בהחלטה 1701. עוד מומלץ כי הרמטכ"ל יבחן את ההלימה בין הסד"כ המבצעי והאמצעים המבצעיים הקיימים בגבול הצפון אל מול המציאות הביטחונית וינחה את ההיערכות הנדרשת נוכח מגמת התגברות האיומים והסיכונים מאז תחילת שנת 2023.**

**נוסף על כך, מומלץ לפצ"ן לפעול לחיזוק המוכנות והכשירות של כוחות הבט"ש בדרג הטקטי למשימתם. כמו כן, מומלץ לפצ"ן לפעול בסיוע ז"י לשיפור כשירות המוצבים והציוד, לרבות השלמת האמל"ח החסרים, תיקון רכבי הסיור ושיפור התשתיות במוצבים. כל זאת כדי שהכוחות יוכלו לבצע את משימתם באופן המיטבי וכדי לשפר את תנאי המחיה של הלוחמים.**

1. ביטחון שוטף (בט"ש) – כינוי לפעילות יומיות של צה"ל ושל כוחות הביטחון האחרים המיועדת לשמור על גבולות המדינה. [↑](#footnote-ref-1)
2. תעסוקה מבצעית (תע"ם) – כינוי לפעילות גוף צבאי שאינה כרוכה בלחימה או באימונים, אלא בשמירה על מתקנים, בהובלה, בתחזוקת מתקנים וכיו"ב. [↑](#footnote-ref-2)
3. גבול לבנון, המכונה בצה"ל "הקו הכחול", הוא קו נסיגת צה"ל מלבנון בשנת 2000 שקבע האו"ם. [↑](#footnote-ref-3)
4. מתוך אתר האו"ם - www.peacemaker.un.org. [↑](#footnote-ref-4)
5. גדר אינדקטיבית – גדר המחוברת לחיישנים. [↑](#footnote-ref-5)
6. שגרה מבצעית (combat routine) – פעולות קבועות שהחייל או היחידה חייבים לנקוט כשיש חשש לתקיפת אויב מהאוויר או מהקרקע. מפעולותיהם: אבטחה היקפית, סיור, הקמת מחסות, קרבה מיידית לנשק ולציוד, ערנות, פריסה, הסוואת כלים ומתקנים, הצבת תצפיות, הצבת אמצעי התרעה ונקיטת צעדים להגנה מפני התקפה בחומר לחימה כימי. [↑](#footnote-ref-6)
7. כשירות בסיסית היא כשירות למלא תפקידים בסיסיים של הלוחם ושל המסגרת הארגונית, והיא מוגדרת בתוכני ההסמכה של הלוחם או בפקודת הארגון (פק"א) של המסגרת. כשירות זו היא הבסיס לכשירות המבצעית. כשירות מבצעית היא התאמת הכשירות של הלוחם והמסגרת הארגונית למאפייני הסביבה המבצעית המסוימת שבה יפעלו. [↑](#footnote-ref-7)
8. נוהל קרב - טכניקה קרבית המתבצעת בכל הדרגים בסדר פעולות קבוע, והכוללת ארבע פעולות או ארבעה שלבים קבועים והכרחיים: קבלת פקודה, הערכת מצב, גיבוש תוכנית והפיכתה לפקודת מבצע, ומתן הפקודה. נוהל הקרב נועד להבטיח כי יבוצעו כל הפעולות הנחוצות לתכנון ולהכנה נאותים של המבצע, תוך הניצול המיטבי של הזמן ונקיטת מרב הפעולות בו-זמנית. [↑](#footnote-ref-8)
9. ב-7.10.00 תקף חזבאללה סיור של צה"ל בהר דב והרג שלושה חיילי צה"ל - בנימין (בני) אברהם ז"ל, עדי אביטן ז"ל, ועומר סואעד ז"ל וחטף את גופותיהם. ב-12.7.06 תקף חזבאללה סיור של צה"ל באזור זרעית והרג שני חיילי צה"ל - אהוד גולדווסר ז"ל ואלדד רגב ז"ל וחטף את גופותיהם. בתקיפת הסיור נהרגו גם שלושה חיילי צה"ל - אייל בנין ז"ל, שני תורג'מן ז"ל וואסים סלאח נזאל ז"ל. בעקבות תקיפה זו פרצה מלחמת לבנון השנייה. [↑](#footnote-ref-9)